b'\n_START_ARTICLE_\nTarptautin\xc4\x97 jaun\xc5\xb3j\xc5\xb3 socialist\xc5\xb3 s\xc4\x85junga\n_START_SECTION_\nIstorija\n_START_PARAGRAPH_\nSocialistinis jaunimo internacionalas, SJI buvo \xc4\xafkurtas 1907 m. rugpj\xc5\xab\xc4\x8dio 24 \xe2\x80\x93 26 d. \xc5\xa0tutgarte vykusioje tarptautin\xc4\x97je socialistinio jaunimo organizacij\xc5\xb3 konferencijoje. 1912 m. SJI buvo 17 organizacij\xc5\xb3, tur\xc4\x97jusi\xc5\xb3 17 000 nari\xc5\xb3. Dauguma SJI organizacij\xc5\xb3 laik\xc4\x97si kairesni\xc5\xb3 pa\xc5\xbei\xc5\xabr\xc5\xb3, negu j\xc5\xb3 \xe2\x80\x9emotinin\xc4\x97s\xe2\x80\x9c partijos. 1907\xe2\x80\x931910 m. SJI pirmininku buvo Karlas Lybknechtas. 1915 m. Berno konferencijoje jaunimo organizacijos protestavo prie\xc5\xa1 kar\xc4\x85._NEWLINE_Po karo kai kurios jaunimo organizacijos prisid\xc4\x97jo prie komunistinio jud\xc4\x97jimo ir 1919 m. lapkri\xc4\x8dio m\xc4\x97n. Berlyne \xc4\xafk\xc5\xabr\xc4\x97 Komunistinio jaunimo internacional\xc4\x85. 1923 m. \xc4\xafk\xc5\xabrus Socialist\xc5\xb3 Darbinink\xc5\xb3 Internacional\xc4\x85, kai kurios j\xc5\xb3 gr\xc4\xaf\xc5\xbeo \xc4\xaf SJI._NEWLINE_1923 m. SJI nare tapo Lietuvos socialdemokratinio jaunimo s\xc4\x85junga \xe2\x80\x9e\xc5\xbdie\xc5\xbeirba\xe2\x80\x9c._NEWLINE_Tarpukariu prie SJI susik\xc5\xabr\xc4\x97 Tarptautin\xc4\x97 student\xc5\xb3 socialdemokrat\xc5\xb3 s\xc4\x85junga, sporto ir vaik\xc5\xb3 organizacijos. Jaunieji socialdemokratai aktyviai kovojo su \xc4\xafsigalin\xc4\x8diu fa\xc5\xa1izmu, r\xc4\x97m\xc4\x97 Ispanijos respublikonus. Prasid\xc4\x97jus II pasauliniam karui SJI veikla prakti\xc5\xa1kai nutr\xc5\xabko._NEWLINE_Tarptautin\xc4\x97 jaun\xc5\xb3j\xc5\xb3 socialist\xc5\xb3 s\xc4\x85junga, SJI veikl\xc4\x85 atnaujino 1946 m. rugs\xc4\x97jo 30 d.\n_START_SECTION_\nStrukt\xc5\xabra\n_START_PARAGRAPH_\nJungia 135 jaunimo organizacijas i\xc5\xa1 100 \xc5\xa1ali\xc5\xb3. Konsultacin\xc4\xaf status\xc4\x85 turi ir organizacijos partij\xc5\xb3, ne\xc4\xafeinan\xc4\x8di\xc5\xb3 \xc4\xaf Socialist\xc5\xb3 Internacional\xc4\x85._NEWLINE_Kongrese, kuris \xc5\xa1aukiamas kas 2 metai, paprastai kartu su SI kongresais, renkami Biuro nariai Biuras arba Kongresas renka pirminink\xc4\x85, jo pavaduotojus ir Generalin\xc4\xaf sekretori\xc5\xb3. Vykdom\xc4\x85j\xc4\xaf komitet\xc4\x85 sudaro pirmininkas ir 5 jo pavaduotojai. Pirmininkas nuo 1986 m. yra Socialist\xc5\xb3 Internacionalo tarybos narys, nuo 1989 m. SI prezidento pavaduotojas._NEWLINE_IUSY turi speciali\xc4\x85 regionin\xc4\x99 Lotyn\xc5\xb3 Amerikos ir Karib\xc5\xb3 baseino \xc5\xa1ali\xc5\xb3 organizacij\xc4\x85. IUSY naudojasi konsultacinio nario statusu UNESCO, EKOSOS, JTO Vaik\xc5\xb3 fonde, Europos Taryboje.\n_START_SECTION_\nVeikla\n_START_PARAGRAPH_\nSvarbiausi tikslai \xe2\x80\x93 kova u\xc5\xbe sveik\xc4\x85 gyvensen\xc4\x85 ir aplink\xc4\x85, prie\xc5\xa1 bad\xc4\x85 ir jaunimo nedarb\xc4\x85, u\xc5\xbe socialines ir politines teises, i\xc5\xa1silavinimo galimybes._NEWLINE_Tarptautin\xc4\x97s stovyklos vyksta nuo 1929 m. stovyklos Vienoje, nuo 1985 m. jos vadinamos festivaliais. Paprastai \xc5\xa1iose jaunimo \xc5\xa1vent\xc4\x97se dalyvauja po 30 000\xe2\x80\x9350 000 organizacij\xc5\xb3 nari\xc5\xb3._NEWLINE_Prie IUSY veikia vaik\xc5\xb3 organizacija Falcon movement, kurios nare yra ir Lietuvos sakaliuk\xc5\xb3 organizacija.'